
Premagati samega sebe

Gregor Vezonik, športni plezalec, član mladinske državne reprezentance

(Andreja Čibron Kodrin)

Gregor Vezonik: "Ne sme te biti strah pasti do deset metrov na vrvi."

Gregor Vezonik, za prijatelje Grega ali Vezi, se s športnim plezanjem ukvarja že zelo dolgo, tako da niti ne pomni, kdaj je sploh začel. Verjetno je kar rasel ob njem, saj sta alpinizem in športno plezanje doma v družini, v slednjem tekmuje tudi brat Ciril. "Drugače je, doma se dogovarjamo za treninge," na vprašanje o tem, kako je, ker je trener oče Brane, odgovarja dijak prvega letnika športne gimnazije na Ravnah, ki namerava študirati fizioterapijo.

Trenira pet- do šestkrat na teden po dve do tri ure, največkrat na umetni steni v telovadnici osnovne šole na Javorniku. Včasih je sam, drugič v družbi kolegov, največkrat pa ga spremlja glasba. "Nimam rad stroge tišine," pove Gregor, ki med plezanjem posluša raznoliko glasbo. Treningov se ne naveliča, saj si določa različne smeri, ki jih omogočajo številni oprimki ali "grifi". "Čeprav več plezam na umetnih stenah v dvoranah, mi je ljubše skalno plezanje," razloži Ravenčan, ki so mu všeč tudi balvani v Topli. Plezanje v naravi je tudi bolj vznemirljivo, zlasti bližnja srečanja z gozdnimi prebivalci, ki so se končala srečno: Grega je med plezanjem že prebudil sovo in prijel škorpijona. Plezalec, ki se ukvarja tudi z gorskim kolesarstvom, plava in teče, poudarja, da njegov najljubši šport ni nevaren, saj so pod balvani blazine, na stenah pa je varovan. "Ne sme te biti strah pasti do deset metrov na vrvi," oceni potrebni pogum član ravenskega alpinističnega kluba, ki priznava, da je njemu "čisto fajn padati". Zaradi treningov in izkušenj se to ne dogaja pogosto, največkrat se domov vrača le z odrgnjenimi blazinicami prstov. Pri plezanju je vztrajen: "Želim dokazati, da nekaj zmorem, in premagati samega sebe."

Nedavno je na svetovnem prvenstvu na Škotskem v težavnostnem plezanju osvojil dvanajsto mesto. Na državni tekmi konec avgusta v Rimskih Toplicah je v plezanju po balvanih med starejšimi dečki zmagal, vodi pa tudi po dveh tekmah državnega tekmovanja v težavnostnem plezanju. "Veliko mi je pomenila zmaga po zlomu roke pred tremi leti na državni balvanski tekmi, ponosen pa sem tudi na dvanajsto mesto z evropskega prvenstva," razkrije Gregor svoje najljubše dosežke. Ne skriva niti svojih ciljev: "Rad bi se uvrstil v člansko reprezentanco, splezal težke skalne smeri in uspešno končal šolanje."

Perspektiven športnik

Domen Petek, načelnik Alpinističnega kluba Ravne na Koroškem: "Očitno so izkušnje in predanost temu športu članov njegove družine nanj vplivale le pozitivno, saj je Grega danes, pri 15 letih, že eden boljših športnih plezalcev v Sloveniji. Svojo mladostno energijo vlaga pretežno v vsakodnevne treninge. Zaradi mladosti je še nekoliko zaletav in bi včasih rad preskočil kakšno stopničko na poti k vrhu, ampak z leti bo minilo tudi to. Verjamem, da bomo še veliko slišali o tem mladeniču in njegovih uspehih."

Borut Kavzar, selektor mladinske reprezentance v športnem plezanju: "Name je naredil vtis lani, ko se je priključil reprezentanci na pripravah v Franciji. Stil plezanja me spominja na njegovega očeta, znanega kot plezalca, ki hitro razrešuje plezalne uganke. Izstopa po borbenem plezanju, kjer pridobiva v primerjavi s fanti, ki so močnejši od njega. Nesporno je s svojim koroškim šarmom pri osvajanju deklet zmagovalec med vsemi fanti v reprezentanci. Gregor je tudi odličen učenec in glasbenik, dobro igra violino. Ima veliko talentov, ki jih bo še nadgradil s trdim delom, in verjamem, da bo v življenju uspešen."







